CELEX: 32021R0277
Language: ga
Date: 2020-12-16 00:00:00
Title: Rialachán Tarmligthe (AE) 2021/277 ón gCoimisiún an 16 Nollaig 2020 lena leasaítear Iarscríbhinn I a ghabhann le Rialachán (AE) 2019/1021 ó Pharlaimint na hEorpa agus ón gComhairle maidir le Truailleáin Orgánacha Mharthanacha a mhéid a bhaineann le peinteaclóraifeanól agus a shalainn agus a eistir (Téacs atá ábhartha maidir le LEE)

23.2.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 62/1
               
            
         RIALACHÁN TARMLIGTHE (AE) 2021/277 ÓN gCOIMISIÚN
         an 16 Nollaig 2020
         lena leasaítear Iarscríbhinn I a ghabhann le Rialachán (AE) 2019/1021 ó Pharlaimint na hEorpa agus ón gComhairle maidir le Truailleáin Orgánacha Mharthanacha a mhéid a bhaineann le peinteaclóraifeanól agus a shalainn agus a eistir
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2019/1021 ó Pharlaimint na hEorpa agus ón gComhairle an 20 Meitheamh 2019 maidir le truailleáin orgánacha mharthanacha (1), agus go háirithe Airteagal 15(1) de,
         De bharr an mhéid seo a leanas:
         
                     (1)
                  
                  
                     Le Rialachán (AE) 2019/1021, cuirtear chun feidhme gealltanais an Aontais faoi Choinbhinsiún Stócólm maidir le Truailleáin Orgánacha Mharthanacha (2) agus faoin bPrótacal maidir le Truailleáin Orgánacha Mharthanacha a ghabhann le Coinbhinsiún 1979 ar Thruailliú Aeir Trasteorann Fadraoin (3).
                  
               
                     (2)
                  
                  
                     De bhun Airteagal 3(1) de Rialachán (AE) 2019/1021, tá toirmeasc, faoi réir Airteagal 4 den Rialachán sin, ar shubstaintí a liostaítear in Iarscríbhinn I a ghabhann leis an Rialachán sin a mhonarú, a chur ar an margadh agus a úsáid, bídís leo féin, i meascáin nó in earraí.
                  
               
                     (3)
                  
                  
                     Liostaítear peinteaclóraifeanól agus a shalainn agus a eistir in Iarscríbhinn I a ghabhann le Rialachán (AE) 2019/1021 gan teorainnluach le haghaidh Rian-Éilleáin Neamhbheartaithe (UTC).
                  
               
                     (4)
                  
                  
                     Le hAirteagal 15(1) de Rialachán (AE) 2019/1021 tugtar de chumhacht don Choimisiún gníomhartha tarmligthe a ghlacadh chun iontrálacha atá in Iarscríbhinn I cheana a mhodhnú chun iad a oiriúnú don dul chun cinn eolaíoch agus teicniúil.
                  
               
                     (5)
                  
                  
                     Chinn an Coimisiún go bhfuil peinteaclóraifeanól agus a shalainn agus a eistir mar eisíontas i roinnt earraí, lena n-áirítear teicstílí allmhairithe agus sliseanna adhmaid athshlánaithe chun painéil adhmaid a tháirgeadh.
                  
               
                     (6)
                  
                  
                     Chun gur féidir leanúint de shliseanna adhmaid a athchúrsáil agus chun forfheidhmiú a éascú, ba cheart teorainn UTC 5 mg/kg (0,0005 % de réir meáchain) a shocrú i gcás peinteaclóraifeanól agus a shalann agus a eistir.
                  
               
                     (7)
                  
                  
                     Ba cheart, dá bhrí sin, Rialachán (AE) 2019/1021 a leasú dá réir,
                  
               TAR ÉIS AN RIALACHÁN SEO A GHLACADH:
         
            Airteagal 1
            Leasaítear Iarscríbhinn I a ghabhann le Rialachán (AE) 2019/1021 i gcomhréir leis an Iarscríbhinn a ghabhann leis an Rialachán seo.
         
         
            Airteagal 2
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
         
         
            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 16 Nollaig 2020.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 169, 25.6.2019, lch. 45.
         
            (2)  IO L 209, 31.7.2006, lch. 3.
         
            (3)  IO L 81, 19.3.2004, lch. 37.
      
      
         
            IARSCRÍBHINN
            I gCuid A d’Iarscríbhinn I a ghabhann le Rialachán (AE) 2019/1021, leasaítear an ceathrú colún (“Díolúine shonrach maidir le húsáid idirmheánach nó sonraíocht eile”) den iontráil maidir le peinteaclóraifeanól agus a shalainn agus a eistir mar a leanas:
            
               “Chun críocha na hiontrála seo, beidh feidhm ag pointe (b) d’Airteagal 4(1) maidir le tiúchain peinteaclóraifeanóil agus a shalainn agus a eistir atá cothrom le 5 mg/kg (0,0005 % de réir meáchain) nó faoina bhun i gcás ina bhfuil siad i substaintí, i meascáin nó in earraí”.